ועדת העבודה, הרווחה והבריאות, כנסת 23, פרוטוקול מספר 86, 2020-11-03 10:51

טלי פלוסקוב: בוקר טוב לכולם.

טלי פלוסקוב: היום ה-3 לנובמבר 2020, השעה 10:51, בעיכוב קל, אני פותחת את ישיבת ועדת העבודה הרווחה והבריאות, והנושא לדיון הוא דיון מהיר בנושא פריסה לא שוויונית של מכשירי PET-CT (מכשיר המשמש לאבחון גידולים סרטניים ולשימושים רפואיים נוספים) על ידי קופ"ח כללית.

טלי פלוסקוב: הם נמצאים כאן.

טלי פלוסקוב: הדיון הוא ביוזמתם של ח"כ אופיר כץ וח"כ סעיד אלחרומי.

טלי פלוסקוב: בבקשה אופיר כץ, תציג לנו את הנושא וכמובן ניתן לחברי הכנסת ואחר כך לקופת החולים להתייחס.

אופיר כץ: תודה רבה גבירתי יושבת הראש.

אופיר כץ: אני אתן הקדמה קטנה.

אופיר כץ: מרגע שנבחרתי, באמת נושא צמצום הפערים ומתן שירותי הרפואה בין הפריפריה למרכז זה נושא שאני מקדם, מנסה לקדם, הייתי בכל בתי החולים בפריפריה, שומע את התלונות, שומע את המצוקות, מכיר אותן עוד לפני אבל עכשיו בתוך בתי החולים אתה רואה הלכה למעשה עד כמה זה קשה להיות בית חולים בפריפריה.

אופיר כץ: היום בעוד כחצי שעה, יש לי דיון בוועדת הכספים על מרכז שיקום שאין לנו בצפון, נתנו רישיון ונתנו חצי מהכסף ועכשיו אנחנו מנסים למצוא את החצי השני של הכסף על מנת שיהיה לנו, כי היום תושב בצפת או בקרית שמונה צריך לנסוע לרעננה כדי לקבל שיקום.

אופיר כץ: אז רק נסיעה של שעתיים, אני לא יודע אם השיקום הזה באמת משתלם לו, ויש כאלה אנשים שאפילו מוותרים על טיפול שיקומי שהם צריכים.

אופיר כץ: וזה מצב באמת שאסור לנו כחברי כנסת לאפשר, וצריכים לעשות כל מה שאנחנו יכולים בכלים הפרלמנטריים שלנו ולנסות להשפיע ולעזור.

אופיר כץ: במהלך הסיורים שלי, כפי שציינתי, גיליתי תופעה מאוד מאוד מקוממת של חוסר במכשור רפואי לבתי החולים בפריפריה, כל מיני סוגים של מכשור רפואי, אם זה למשל מכשיר דה וינצ'י שנמצא בחלקים מסוימים בארץ ובצפון לא נמצא, יש מכשיר לריסוק אבנים בכליות שקיים בכל אזור בארץ חוץ מהדרום, זאת אומרת שהצפון והדרום באמת סוגרים כל רשימה וכל פרמטר רפואי, ואנחנו שמים לב לזה במכשור הרפואי, יש מקומות שמגיעים לתקן שמשרד הבריאות מקצה ואז אי אפשר להוציא עוד רישיונות, ויש מצבים, הרבה מצבים שלמרות התקן ולמרות שצריכים להיות בצפון ובדרום X מכשירים, זה עדיין לא קורה.

אופיר כץ: עכשיו אני מתכנס לנושא שלשמו ביקשתי את הדיון, גיליתי שבבית החולים העמק בעפולה היה מכשיר PET-CT והמכשיר הועבר לבית חולים אחר בחיפה.

אופיר כץ: יש פה מסמך שקיבלתם מהממ"מ על הפריסה של PET-CT, כמו שאתם רואים ל-1.4 מיליון תושבים בצפון יש מכשיר אחד.

אופיר כץ: שזה בצפת.

אופיר כץ: היו צריכים להיות שניים, התקן הוא שלושה, אז היום אנחנו על 1/3, ואת המכשיר שהיה בעפולה לתושבי האזור, לקחו לבית חולים בחיפה.

אופיר כץ: פניתי לשר הבריאות לשאול אותו איך קורה דבר כזה, אם גם ככה אנחנו מתחת לתקן אז איך אתה מאפשר להעביר את המכשיר הזה.

טלי פלוסקוב: ויש תשובה?

אופיר כץ: קיבלתי תשובה משר הבריאות, כן, שהוא אומר שזו בעצם בקשה שהוגשה על ידי כללית שהם ביקשו להעביר את זה, הגישו בקשה למנכ"ל משרד הבריאות הקודם והוא אישר את זה.

אופיר כץ: פניתי גם למנכ"ל כללית בתחילת החודש, לא זכיתי למענה ואני לא מופתע.

אופיר כץ: אני רוצה את הדיון הזה כדי לשאול שתי שאלות.

אופיר כץ: א.

אופיר כץ: איך משרד הבריאות מאשר להעביר מכשיר כשהוא יודע שאנחנו בחסר, מכשיר כזה חשוב, מכשיר כזה קריטי לגילוי הסרטן ומיפוי אותם חולי סרטן, וב.

אופיר כץ: תשובה מכללית, אם לא ענו לי בכתב אז אני מקווה שהם יענו לי פה, למה הם העבירו את המכשיר, מה הסיבה לכך.

אופיר כץ: תודה.

טלי פלוסקוב: תודה ח"כ אופיר כץ.

טלי פלוסקוב: אני רוצה להגיד לכם שיש משהו משותף בין כל חברי הכנסת והצטרפה אלינו גם ח"כ היבה יזבק, שכולנו מהפריפריה.

טלי פלוסקוב: שניים מהצפון ושניים מהדרום.

טלי פלוסקוב: בבקשה ח"כ אלחרומי.

סעיד אלחרומי: תודה גבירתי היו"ר, תודה לחברי שהציע את הנושא הזה, אני הצטרפתי מכיוון שנושא הפריפריה באמת חשוב לי, גם אם זה בצפון או בדרום כמובן, אבל מהמידע שקיבלנו מתבהרת התמונה הקשה באמת.

סעיד אלחרומי: אנחנו נמצאים בחודש של העלאת המודעות לסרטן השד, רק לפני חודשיים התוודעתי באופן אישי, קרובת משפחה גילתה שיש לה סרטן בשד, והיא נשלחה לעשות את הבדיקה באשדוד, באסותא אשדוד.

סעיד אלחרומי: זה הפעם הראשונה שאני מתוודע ל- - -

אופיר כץ: איפה היא גרה?

סעיד אלחרומי: באזור באר שבע.

טלי פלוסקוב: היא שייכת לקופת חולים מכבי או כללית?

סעיד אלחרומי: אני לא זוכר עכשיו איזה קופת חולים אבל היא נשלחה לאשדוד.

סעיד אלחרומי: תראו, המכשירים הללו הם מאוד קריטיים.

סעיד אלחרומי: גם לגילוי, לבדיקה מוקדמת ובעיקר כשאנחנו מדברים על הפריפריה, על אנשים שנוסעים למרחקים, בצפון 1,400,000 אנשים על מכשיר אחד, זה נושא שזועק לשמיים.

סעיד אלחרומי: יש עוד מכשיר שנמצא בנצרת, אבל רשום לי כאן שהוא עדיין בתהליך רכש והתקנה.

סעיד אלחרומי: הוא לא קיים.

טלי פלוסקוב: זאת אומרת הוא עדיין לא קיים.

סעיד אלחרומי: הוא עדיין לא קיים בנצרת, ונצרת היא עיר מחוז, אז מה שאמר חברי, אני מחזק את דבריו של אופיר, שצריך לעשות עבודה מאומצת.

סעיד אלחרומי: אני לא מבין למה לקחו אותו לחיפה.

סעיד אלחרומי: יש שניים בחיפה, נכון?

אופיר כץ: יותר.

סעיד אלחרומי: יש שניים, לקחו אחד - - -

אופיר כץ: לא, היו שלושה.

סעיד אלחרומי: היו שלושה.

סעיד אלחרומי: זה דבר שמחייב אותנו כוועדה להגיד משהו בנושא, ותיכף נשמע את קופת חולים כללית ואת משרד ה בריאות אם הם נמצאים כאן, אבל אני אומר, גם בדרום – תראו חברים, אשדוד זה לא כל כך דרום.

סעיד אלחרומי: זאת אומרת יש רק בסורוקה מכשיר אחד.

סעיד אלחרומי: בסורוקה, בבאר שבע, עיר מחוז לכל הערים שבסביבה מאילת עד באר שבע יש רק מכשיר אחד בסורוקה, אני לא ראית שגם המכשירים שבדרך, יש סיכוי שיהיה עוד מכשיר בדרום, למשל בקרבת באר שבע, אפילו במקום קצת מרוחק מבאר שבע, אבל חשוב שהפריסה תהיה מאוד גדולה ואפקטיבית, ושוויונית בכל הארץ.

סעיד אלחרומי: תודה.

טלי פלוסקוב: תודה רבה אדוני.

טלי פלוסקוב: ח"כ היבה יזבק בבקשה.

היבה יזבק: תודה.

היבה יזבק: אני רוצה לברך את חברי הכנסת כץ ואלחרומי על הנושא המאוד חשוב שהם מעלים ומביאים לוועדה, אני הסתכלתי גם על הנתונים והם אכן מאוד מדאיגים, במיוחד בכל מה שקשור, כפי שהציג גם חברנו סעיד בדרום, אבל גם בצפון, שכל אזור הצפון בעצם נשען על מכשיר אחד בלבד, שזה נתון בכלל מדאיג ומזעזע.

היבה יזבק: וכל העניין של השוויון במתן שירותי בריאות הוא נושא שנמצא על הפרק, אנחנו עוקבים אחריו ומטפלים בו כל הזמן ואנחנו רואים שמצד אחד מנסים לסגור קצת פערים מכאן, אבל מצד שני יש המון דברים שעוד מחכים בפתח.

היבה יזבק: אבל אי אפשר להמתין ולחכות עם מכשירים שהם פשוט מצילי חיים, אנחנו מדברים על מכשירים וכלים שיכולים להציל חיים, אנחנו מדברים על מחלת הסרטן, שאנחנו יודעים שאחד הדברים המאוד קריטיים בטיפול במחלה זה הגילוי המוקדם.

היבה יזבק: ומכשירים כאלה הם מכשירים חיוניים, מכשירים שאי אפשר בלעדיהם ואני חושבת שהגיע הזמן, שזה לא רק עניין של שוויון בין פריפריה למרכז, זה עניין של שוויון לכלל האזרחים למתן שירות שוויוני ונגיש כדי שיוכלו באמת לעשות בדיקות לגילוי מוקדם ולטפל במחלות מאוד קשות וחמורות גם.

היבה יזבק: אז אני גם מברכת על קיום הדיון ואני גם מחכה לשמוע את הגורמים הרלוונטיים, ומה התשובות שלהם בעניין ולמה המצב הוא כזה.

היבה יזבק: גם חשוב שיהיו המלצות מהישיבה הזאת ומהוועדה, גם בעניין של העצמת והגברת המספר של מכשירים כאלה באזורים שאנחנו רואים שהחיסרון שם הוא זועק לשמיים פשוט ומאוד מדאיג.

טלי פלוסקוב: תודה ח"כ היבה יזבק.

טלי פלוסקוב: אני רק רוצה להגיד משפט אחד שאני אומרת לא פעם בדיונים כאן ואני מנצלת את ההזדמנות שגם קופות החולים וגם משרד הבריאות נמצאים.

טלי פלוסקוב: ההשקעה שלנו היום במכשיר הזה, המכשיר של גילוי מוקדם, היא תחסוך לנו בעתיד הוצאות הרבה הרבה הרבה יותר גבוהות.

טלי פלוסקוב: אנחנו כבר לא מדברים על חיי אדם שזה בפני עצמו, אבל היום אנחנו לא משקיעים מיליון, מחר המיליון הזה יעלה לנו מיליארד וזה מה שצריך להבין במערכת הבריאות, וטוב שיש לה היום כלים לגילוי.

טלי פלוסקוב: לפני 20 שנה לא היו לנו בכלל דברים כאלה ולא ידענו להתמודד, אבל היום יש, ובמקום להשקיע בפריסה שוויונית ונגישה לכל אזרח במדינה, בלי לנסוע 100, 200 קילומטרים כדי לעשות את הבדיקה הזאת, זו מחויבותנו כמדינה, כמשרד הבריאות.

טלי פלוסקוב: אני רוצה לשמוע מקופת חולים כללית ותודה שבאתם לכאן ואתם - - -

סעיד אלחרומי: גבירתי היו"ר נשמח לשמוע גם על העלויות של המכשירים הללו.

טלי פלוסקוב: אני ארצה לשאול עכשיו כמה זה עולה, המכשיר הזה.

טלי פלוסקוב: אנחנו נבין עכשיו למה בעצם זה לא יכול להיות בכל מרכז רפואי, לאזרחים שחיים שם, כמו שיש בית חולים לכולם.

טלי פלוסקוב: בבקשה גבירתי.

אורלי ויינשטיין: שלום, אני מקופת חולים כללית, אני אחראית על כל בתי החולים של הכללית, מזה שלושה חודשים.

אורלי ויינשטיין: התפקיד הקודם שלי אחריות על כל בתי החולים הממשלתיים, אז אני מכירה את שני הצדדים.

טלי פלוסקוב: ברכות לתפקיד החדש.

אורלי ויינשטיין: תודה.

אורלי ויינשטיין: הדבר השני שרציתי להגיד, שגם אני באה מהפריפריה, אני גרה בלהבים, עבדתי הרבה שנים בסורוקה ואני יודעת טוב מאוד מה זה פריפריה וכמה צריך לעזור לה.

אורלי ויינשטיין: בואו נעשה סדר, מכשיר ה- PET-CT הוא מכשיר קריטי לא רק לאבחון, היום הוא גם כלי למעקב אחרי התגובה של המחלה לטיפולים ולכן הקריטיות שלו והמשמעות שלו בכל העולם האונקולוגי הולכת וגדלה.

אורלי ויינשטיין: דרך אגב, הוא משמש לא רק לטיפולים אונקולוגיים ואבחונים אונקולוגיים אבל באמת בעיקר לאונקולוגיה.

טלי פלוסקוב: זה רק מחזק את מה שהחברים אומרים.

טלי פלוסקוב: שצריך להיות יותר ויותר.

אורלי ויינשטיין: אתם מתפרצים לדלת פתוחה.

אורלי ויינשטיין: זה דבר אחד.

אורלי ויינשטיין: דבר שני, אתם מדברים גם על נגישות, שצריך לצמצם מרחק, אבל צריך להבין שהתורים, זמני ההמתנה לבדיקות האלה מאוד מאוד ארוכים, בטח בפריפריה - - -

טלי פלוסקוב: ובוודאי שקריטיים לחיי אדם.

אורלי ויינשטיין: בוודאי.

אורלי ויינשטיין: כשיש חולה עם חשד למחלה ממארת מפושטת, אז כמובן שהאבחון צריך להיות הרבה יותר מהר ואני כבר לא מדברת על הלחץ והמועקה שהחולה נמצא בהן עד שעושים את הבדיקה.

אורלי ויינשטיין: דבר שני, יש כאן אתא הנייר המצוין על פריסת המכשירים, אני לא יודעת מי מכם ביקש אותו אבל הוא ממש הגיע בזמן, גם מבחינתנו.

אורלי ויינשטיין: אם אתם מסתכלים לא רק על הפריסה הגיאוגרפית אלא גם על חלוקת המכשירים בין בתי החולים של כללית שמהווים 30% ממערך האשפוז בישראל, לבין בתי החולים הממשלתיים שאני מאוד אוהבת – הייתי אחראית עליהם עד לא מזמן – שהם 50% מהמערך, תראו שם הבדל מאוד גדול.

אורלי ויינשטיין: בבתי החולים של כללית יש שני מכשירים ובבתי החולים הממשלתיים יש תשעה.

אורלי ויינשטיין: אז הרצון שלנו להגדיל את מספר המכשירים, גם בכרמל וגם בהעמק, הוא רצון מובן מאליו.

אורלי ויינשטיין: אנחנו לא רק נסתפק במכשיר בהעמק, אנחנו גם נדרוש וזו הזדמנות להגיד את זה כאן, אנחנו גם אמרנו את זה למשרד הבריאות שאנחנו נדרוש עוד מכשירים.

אורלי ויינשטיין: אי השוויון הזה לא יכול להיות, ואתם יודעים, זה חומר למחשבה איך זה קרה, ההבדל הזה, הפער הגדול הזה בין בתי החולים של כללית לבתי החולים הממשלתיים.

אורלי ויינשטיין: אני רוצה להגיד עוד דבר, מכשיר ה- PET-CTהוא מכשיר שמי שמאשר את הרכש שלו הם משרד הבריאות ומשרד האוצר, הוא נמצא תחת רגולציה מאוד גדולה משתי סיבות, א.

אורלי ויינשטיין: הוא מאוד יקר - - -

טלי פלוסקוב: כמה זה מאוד יקר?

אורלי ויינשטיין: עלות של מכשיר, רק המכשיר היא 1-1.5 מיליון דולר, תלוי כמה מכשירים אתה קונה באותו מכרז, אבל גם ההצבה שלו בתוך בית החולים מצריכה עלויות מאוד גדולות של בינוי.

אורלי ויינשטיין: אתה לא יכול לשים אותו סתם בחדר, זה צריך להיות חדר ממוגן קרינה וכולי, משתמשים שם בחומרים רדיואקטיביים שמזריקים לחולה, אז כל התשתית של הביוב היא תשתית מאוד מיוחדת.

אורלי ויינשטיין: מי שמאשר לנו לקנות את המכשירים היא המדינה, משרד הבריאות ומשרד האוצר עושים על זה רגולציה מאוד כבדה בגלל המחיר וגם בכלל שכל מכשיר שהוא מקרין את החולה, המדינה רוצה לדעת כמה מכשירים כאלה יש כדי שלא תהיה הקרנה מיותרת.

אורלי ויינשטיין: בזמנו, כשעבדתי במשרד הבריאות, אני יודעת שהיה רצון להוציא את הרגולציה הזאת ולאפשר רכש חופשי של מכשירים.

אורלי ויינשטיין: עכשיו אני מגיעה לעניין עצמו.

אורלי ויינשטיין: בבית החולים העמק שהוא בית החולים שלי - - -

טלי פלוסקוב: כן.

טלי פלוסקוב: למה בעצם העבירו את המכשיר מבית החולים?

אורלי ויינשטיין: אני אסביר.

אורלי ויינשטיין: בבית חולים העמק בונים מרכז אונקולוגי ענק שנמצא בתהליכים מאוד מתקדמים של בניה, מרכז שולמית, יש את משפחת כצמן שתרמה המון כסף לבנות את המרכז האונקולוגי הגדול הזה, כללית שמה שם מאות מיליוני שקלים בבינוי - - -

טלי פלוסקוב: הוא כבר בבנייה?

אורלי ויינשטיין: כן.

אורלי ויינשטיין: הוא כבר בבניה, אנחנו מניחים שאנחנו נשלים את הבניה שלו בערך בעוד שנתיים, וזאת בשורה מאוד גדולה לתושבי הפריפריה, כי יהיה שם את הכל.

אורלי ויינשטיין: יהיה שם אישפוז ומערכי אשפוז יום, כימותרפיה, מאיצים, רדיו תרפיה וה- PET-CTבעצם הוא החלק האחרון ב- - -

טלי פלוסקוב: סליחה, זה במסגרת בית החולים הנוסף שמדברים עליו, זה יהיה חלק מבית החולים?

אורלי ויינשטיין: כן.

אורלי ויינשטיין: זה נמצא בתוך בית החולים העמק, בשטח חדש מאוד מאוד גדול בבית חולים העמק, ושם יהיה את כל השירות.

אורלי ויינשטיין: אנחנו בעצם רוצים לתת שירות כולל.

אורלי ויינשטיין: החל מהאבחון, ה-PET-CT, הטיפול, רדיו תרפיה וכימותרפיה ומערכי אשפוז.

אורלי ויינשטיין: זה ייקרא בית שולמית על שם שולמית כצמן ז"ל, המשפחה תרמה שם הרבה כסף אבל זה לא הספיק.

אורלי ויינשטיין: וכללית שמה שם המון המון מיליונים של שקלים כדי לבנות את המקום הזה, ואנחנו רק רוצים שהמקום הזה - - -

אופיר כץ: בסדר, כללית מרוויחה המון מיליונים כי רוב הלקוחות בצפון זה כללית.

אופיר כץ: משהו כמו 80%-90%.

אופיר כץ: זה די הולם אחד את השני.

אורלי ויינשטיין: בסדר, אבל עדיין זה בית חולים של מדינת ישראל והיה נחמד אם המדינה הייתה שמה, יכול להיות שהיא שמה ואני לא רוצה לחטוא חס וחלילה, אבל כללית שמה שם הרבה כסף.

אורלי ויינשטיין: אני אומרת את זה - - -

אופיר כץ: יש לה הרבה לקוחות שם.

אורלי ויינשטיין: אני אומרת את זה כי יש לכללית מחויבות גדולה מאוד לבתי החולים שלה.

אורלי ויינשטיין: מה שקרה עם המכשיר הספציפי הזה, נתנו לנו רישיון ל- PET-CTובדיון שהיה באוקטובר 2019, יש לי פה את סיכום הדיון, בין מנכ"ל כללית להנהלת משרד הבריאות, ביקשנו באופן זמני להעביר את הרישיון לכרמל ששם יש היתכנות מאוד גבוהה לשים את המכשיר מיד, ובית שולמית ייקח עוד שנתיים לסיום, ומנכ"ל הבריאות סיכם, ואני יכולה להקריא לכם את הסיכום, הוא כותב: "נקבל את בקשתכם להפעלת מכשיר PET-CT בכרמל ואישור מאוחר יותר לבית חולים העמק" הדבר היחידי שצריך לעשות זה לממש את מה שאמר משרד הבריאות ולתת לנו רישיון חדש לבית החולים העמק.

אורלי ויינשטיין: אין כאן שום רצון - - -

סעיד אלחרומי: אני רוצה להבין.

סעיד אלחרומי: אתם ביקשתם להעביר כי אין לכם - - -

אורלי ויינשטיין: אנחנו ביקשנו להעביר כי בבית חולים כרמל אפשר לשים את המכשיר הרבה יותר.

אורלי ויינשטיין: בבית חולים העמק הבניין נמצא בבניה.

אופיר כץ: זאת אומרת שעד שלא ייבנה הבניין הזה, אין מקום לשים את מכשיר ה- PET-CT בכל בית חולים העמק?

אורלי ויינשטיין: ממש לא.

אורלי ויינשטיין: אנחנו מבקשים וזאת הזדמנות - - -

היבה יזבק: וגם לא בבתי החולים שבאזור?

טלי פלוסקוב: רגע.

טלי פלוסקוב: בואו נשמע את התשובות.

טלי פלוסקוב: אחד אחד.

אורלי ויינשטיין: רק אני אסיים.

אורלי ויינשטיין: אני לא יודעת אם אנשי משרד הבריאות שומעים אותי - - -

אופיר כץ: אנחנו יודעים שמשרד הבריאות אישר.

אופיר כץ: גם להם יש לנו שאלה.

אופיר כץ: למה אתם ביקשתם להעביר את זה, מעפולה לחיפה?

אורלי ויינשטיין: כי זה לא פוגע ביום אחד בהפעלה של המרכז האונקולוגי החדש בעמק.

אורלי ויינשטיין: זה לא פוגע.

אורלי ויינשטיין: אפשר לעשות את זה גם וגם, ולכן - - -

אופיר כץ: מה זה גם וגם?

אופיר כץ: לא הבנתי.

אופיר כץ: אותו אדם צריך לעבור בדיקת PET-CT.

אופיר כץ: הוא גר בעפולה או שהוא גר בנצרת, הוא היה צריך לנסוע לעפולה, היה לו את זה קרוב לבית.

אופיר כץ: המכשיר היחיד שהיה לו קרוב לבית.

אורלי ויינשטיין: קודם כל לא צריך לצעוק.

אורלי ויינשטיין: אני אסביר עוד פעם.

אופיר כץ: לא, אל תחנכי אותנו גם איך לדבר פה.

אופיר כץ: את פה בגישה שכאילו אתם עושים טובה גם בהשקעה, גם שאתם פה - - -

אורלי ויינשטיין: אבל אתה אומר דברים שלא קשורים למציאות.

אורלי ויינשטיין: אני מסבירה לך.

אופיר כץ: תושב שהיה צריך לנסוע לעפולה ועכשיו נוסע לחיפה זה מאוד קשור למציאות.

אופיר כץ: מאוד.

אורלי ויינשטיין: הוא לא יכול לנסוע לעפולה כי הבניין עוד לא בנוי.

אופיר כץ: אז שאלתי, את לא עונה לי.

אופיר כץ: את אומרת לי 'לא קשור'.

אופיר כץ: האם עד שהבניין יהיה מוכן אי אפשר היה לשים PET-CT בכל בית חולים העמק, לא היה לו מקום?

אורלי ויינשטיין: ממש לא.

אורלי ויינשטיין: אתה צריך לבנות, אני אמרתי בהתחלה, אתה צריך לבנות חדר ממוגן.

טלי פלוסקוב: רגע, אבל איפה הוא היה היום?

טלי פלוסקוב: המכשיר היה בעפולה?

אורלי ויינשטיין: מה פתאום.

אורלי ויינשטיין: אין בניין.

סעיד אלחרומי: היה להם רישיון לעפולה.

טלי פלוסקוב: אז לא העברתם את ה- PET-CTהעברתם רישיון מעפולה לשם.

טלי פלוסקוב: הבנתי.

אורלי ויינשטיין: גבירתי היו"ר, אין היום איפה לשים מכשיר.

אורלי ויינשטיין: צריך לבנות את הבניין.

אורלי ויינשטיין: ה בניין הזה יהיה מוכן בערך בעוד שנתיים.

אורלי ויינשטיין: ככל שיתנו לנו עכשיו רישיון, כמו שמשה בר סימן-טוב הבטיח, לא יהיה איחור אפילו של יממה.

אופיר כץ: מה זאת אומרת, אם יתנו לכם היום רישיון אז כן תוכלו לשים PET-CT בעפולה?

אורלי ויינשטיין: בוודאי.

אופיר כץ: אבל אמרת שאין מקום לשים מכשיר.

אורלי ויינשטיין: לא, אנחנו נצא לרכש ובעוד שנתיים כמו שהיה מתוכנן מהתחלה - - -

אופיר כץ: אז יש הבדל בין 'לא יהיה איחור של יום' לבין 'עוד שנתיים'.

אורלי ויינשטיין: אבל השנתיים תלויים בבינוי של הבניין, אדוני.

אורלי ויינשטיין: אנחנו בונים עכשיו בניין חדש.

אורלי ויינשטיין: בטח היית שם לא מזמן, ראית את השלד?

אורלי ויינשטיין: השלד הזה יושלם עוד שנתיים.

אורלי ויינשטיין: אחרי שהוא יושלם נכניס את המכשיר.

אורלי ויינשטיין: אי אפשר להכניס את המכשיר לשלד.

אורלי ויינשטיין: אין איפה לשים אותו.

אופיר כץ: בכל בית החולים לא היה מקום לשים את ה- - - אז למה מלכתחילה נתנו רישיון לבית החולים העמק?

אורלי ויינשטיין: אני לא יודעת, ככה סוכם.

אורלי ויינשטיין: כשאישרו את המרכז האונקולוגי נתנו להם גם רישיון ל- PET-CT- - -

אופיר כץ: ובכל האזור הגליל המזרחי לא היה בית חולים - - -

היבה יזבק: למה לא שמים אותו בבית חולים אחר?

היבה יזבק: - - - באופן זמני?

אורלי ויינשטיין: באיזה בית חולים?

היבה יזבק: יש עוד בתי חולים באזור.

אורלי ויינשטיין: את זה את צריכה לשאול את משרד הבריאות.

אורלי ויינשטיין: אני לא יודעת.

אופיר כץ: יש בתי חולים בנצרת, יש - - -

אורלי ויינשטיין: בית החולים בנצרת הוא לא בית חולים שלי, וחוץ מזה שבנצרת כבר אושר מכשיר.

טלי פלוסקוב: טוב, אני חושבת שמיצינו את התשובה של כללית, בואו נעבור למשרד הבריאות.

סעיד אלחרומי: יש לי עוד שאלה, ברשותך גבירתי היו"ר.

טלי פלוסקוב: לכללית?

סעיד אלחרומי: לכללית.

סעיד אלחרומי: כמה מערך כוח אדם שמפעיל את המכשיר הזה, והאם יש לך הערכה לעלות של התשתיות של הנחת המכשיר הזה?

אורלי ויינשטיין: אז אמרתי שהמכשיר עצמו עולה בין 1-1.5 מיליון דולר למכשיר, הבינוי של התשתיות תלוי במקום.

אורלי ויינשטיין: אם יש לך מקום ואתה צריך רק למגן אותו, זה יהיה X, אם אתה צריך לבנות את החדר מחדש, זה יהיה Y. אני לא מומחית בבינוי, זה יכול להיות, אני מניחה – ושוב, זו הערכה מאוד גסה שלי – בין עשרות למאות אלפי שקלים.

סעיד אלחרומי: וכמה אנשים מפעילים את המכשיר הזה?

אורלי ויינשטיין: מבחינת אנשים זה ינוע בין רופא, כמובן שמומחה לתחום, דרך מזכירה, שלושה אנשים, ארבעה אנשים.

אופיר כץ: כמה זמן מכשיר ה- PET-CTקיים בכלל בארץ?

אופיר כץ: ה- PET-CTהראשון שהתחיל לעבוד?

אורלי ויינשטיין: ממתי הטכנולוגיה הזאת קיימת?

אורלי ויינשטיין: אני לא יודעת, חמישים שנה, אני סתם מנחשת.

אופיר כץ: אז במהלך העשרות שנים האלה לא חשבתם שיום אחד נצטרך מקום לבית חולים בצפון לשים את המכשיר הזה, שאין שום תשתית בכל אזור הצפון לשים PET-CT?

אורלי ויינשטיין: אבל אדוני, אני לא משרד הבריאות.

אורלי ויינשטיין: אני לא הרגולטור.

אורלי ויינשטיין: מי שמחלק מכשירי PET-CT זה משרד הבריאות ומשרד האוצר.

אופיר כץ: לא, את אומרת שבית החולים לא ערוך לקבל את המכשיר הזה.

אופיר כץ: אז לא חשבתם, זה בית חולים שלכם, לא חשבתם שאת השירות הזה צריך לתת לתושבי הצפון?

אורלי ויינשטיין: מי שנותן לי את המכשיר זה לא אני.

סעיד אלחרומי: התשתית של הכנת המקום זה מאות אלפי שקלים, זה לא משהו בשמיים.

אורלי ויינשטיין: לא, אבל כבר בונים אותה.

אופיר כץ: מה בונים אותה?

אופיר כץ: עוד שנתיים את אומרת.

אורלי ויינשטיין: לוקח שנתיים לבנות את הבניין.

אורלי ויינשטיין: זה לוקח זמן.

אופיר כץ: זה שנתיים שאנשים צריכים לנסוע לחיפה, אנשים מהגליל המזרחי.

אורלי ויינשטיין: לכן בונים את זה.

היבה יזבק: אם יש כל כך מעט מכשירים כאלה, אז מה זה אומר לגבי התורים?

אורלי ויינשטיין: אז באמת יש מקומות שבהם התורים מאוד ארוכים.

היבה יזבק: מה זה ארוכים, כמה חודשים?

אורלי ויינשטיין: אני לא יודעת להגיד לך - - -

היבה יזבק: את מבינה, זה לא רק העניין של המרחק הגיאוגרפי, זה גם עניין של הרבה תורים.

אורלי ויינשטיין: בוודאי.

אורלי ויינשטיין: זה בדיוק מה שאמרתי בהתחלה.

היבה יזבק: אני רוצה לדעת אבל כמה חודשים אנשים מחכים לקבל תור.

טלי פלוסקוב: איפה נמצאים היום מכשירים פעילים?

אורלי ויינשטיין: יש את המיפוי שאתם עשיתם.

טלי פלוסקוב: אני פשוט רוצה שזה יהיה גם לציבור ולפרוטוקול.

אורלי ויינשטיין: אני אקריא מתוך הנייר.

אורלי ויינשטיין: המכשיר הדרומי ביותר נמצא בסורוקה.

אורלי ויינשטיין: יש אחד באסותא, אשדוד, זה מבחינת הדרום.

אורלי ויינשטיין: בצפון יש בזיו, הוקם שם הרי מרכז אונקולוגי אז יש שם PET-CT ויש בדרך אחד בנצרת, בחיפה - - -

טלי פלוסקוב: מה זה בדרך?

אורלי ויינשטיין: הוא קיבל רישיון.

סעיד אלחרומי: לא קיים עדיין.

אורלי ויינשטיין: אני לא אחראית על נצרת, אז אני לא יודעת, אבל אני רואה שקיבלו רישיון.

אורלי ויינשטיין: בחיפה יש אחד ברמב"ם וקיבלו רישיון לעוד אחד, בני ציון קיבלו רישיון, זה היה בתקופה שלי ו- - -

טלי פלוסקוב: אז בחיפה יש שניים ואתם מעבירים עוד אחד?

אורלי ויינשטיין: בחיפה יהיו בסוף ארבעה.

אורלי ויינשטיין: שניים ברמב"ם, אחד בבני ציון ואחד בכרמל.

אופיר כץ: רגע, אתם העברתם לבני ציון או כרמל?

אורלי ויינשטיין: אנחנו העברנו לכרמל.

אופיר כץ: יש שם מרכז אונקולוגי גדול?

אורלי ויינשטיין: בכרמל?

אורלי ויינשטיין: היום בכל בית חולים האונקולוגיה זה משהו מאוד מאוד משמעותי, זה בכלל לצערנו משהו שכנראה יילך ויגדל.

אופיר כץ: והמרכז בכרמל בסדר גודל שלו, לא קיים בעפולה?

אורלי ויינשטיין: לא הבנתי את השאלה.

אופיר כץ: בבית חולים כרמל יש מרכז אונקולוגי גדול?

אורלי ויינשטיין: אז אני אומרת שבכל בית חולים היום יש - - -

אופיר כץ: חוץ מהעמק ועפולה?

אורלי ויינשטיין: העומס האונקולוגי היום בכל בית חולים, בוודאי.

אורלי ויינשטיין: בכל בית חולים היום יש אשפוז יום שנותנים טיפולים כימותרפיים בכמות כזאת או אחרת, אבל לא בכל בית חולים יש רדיו תרפיה, מאיצים קוויים, שגם הם נמצאים תחת רגולציה מאוד כבדה, אבל היום העולם האונקולוגי לצערי הולך וגדל.

טלי פלוסקוב: ח"כ כץ שואל מה ההבדל בין בית החולים העמק לבית החולים כרמל בחיפה?

טלי פלוסקוב: זה מה שאתה רוצה לשאול?

אופיר כץ: בדיוק.

אורלי ויינשטיין: באיזה מובן?

טלי פלוסקוב: למה אנחנו מעבירים?

טלי פלוסקוב: למה בכרמל כן יכול להיות ו- - -

אופיר כץ: מה יש בכרמל שאין בהעמק?

טלי פלוסקוב: ובית החולים קיים.

אורלי ויינשטיין: הבינוי.

אורלי ויינשטיין: הכל היה עניין של טיימינג בבינוי.

אורלי ויינשטיין: מה שמנכ"ל כללית אמר למשה בר סימן-טוב, אמר לו 'תקשיב, בכרמל אני יכול לשים את המכשיר יותר מהר.

אורלי ויינשטיין: תן לי את הרישיון לכרמל ובמקביל - - -

אופיר כץ: וניפגש עוד כמה שנים בהעמק.

אורלי ויינשטיין: לא.

אורלי ויינשטיין: זה לא מה שכתוב בסיכום.

אופיר כץ: כן.

אופיר כץ: אמרת שנתיים.

אופיר כץ: אם היו פועלים למצוא פתרון עכשיו לשים את זה בהעמק, אז היה לנו כבר PET-CT אבל היה לכם נוח, 'נשים את זה בכרמל, נוח לנו שם ועוד כמה שנים זה יהיה בהעמק'.

אורלי ויינשטיין: אתה לא תכניס לי מילים לפה.

אופיר כץ: אני מכניס עובדות.

אופיר כץ: לא מילים לפה.

אורלי ויינשטיין: זה לא מה שאמרתי.

אופיר כץ: זה עובדות.

אופיר כץ: אתה יכולה להגיד או לא להגיד, זו העובדה.

טלי פלוסקוב: רגע.

טלי פלוסקוב: אני מבקשת, יש פה דיון מסודר.

טלי פלוסקוב: אני רוצה עכשיו להעלות את משרד הבריאות ולהבין - - -

אופיר כץ: אבל לא קיבלתי תשובה.

אופיר כץ: אם היא לא הבינה את השאלה, בואי נחדד לה את השאלה.

טלי פלוסקוב: אופיר, אני מבטיחה לך שבסוף תקבל תשובה.

טלי פלוסקוב: אני רוצה לשאול את משרד הבריאות על ההגבלה הזאת של 14 המכשירים שיש בכל הארץ.

טלי פלוסקוב: זה לא הדיון הראשון שאנחנו מדברים על המכשירים שמוגבלים בכמות על ידי משרד הבריאות, כאשר - - -

סעיד אלחרומי: יש עכשיו שמונה שמותקנים ופעילים ויש ארבעה שהם ברישיונות.

טלי פלוסקוב: או.

טלי פלוסקוב: קיי.

טלי פלוסקוב: ד"ר אסנת לוקסנבורג, ראש חטיבת טכנולוגיה רפואית במשרד הבריאות בבקשה,

אסנת לוקסנבורג: צהריים טובים לכולם, שלום.

אסנת לוקסנבורג: אני מנהלת את חטיבת הטכנולוגיות הרפואיות של משרד הבריאות.

טלי פלוסקוב: את שמעת את הדיון עד כאן?

אסנת לוקסנבורג: שמעתי מהרגע שנתתם לנו להכנס בזום, שמעתי את ד"ר ויינשטיין מדברת ואשמח לפרט ולהסביר בכלל על כל הנושא של המכשירים המיוחדים וגם ספציפית על נושא ה- PET-CT.

אסנת לוקסנבורג: קודם כל צריך לציין שמכשירים רפואיים מיוחדים מוגבלים לא על ידי משרד הבריאות, אלא על ידי חקיקה.

אסנת לוקסנבורג: פקודת בריאות העם, מכשירים רפואיים מיוחדים קובעת שאנחנו לא יכולים לאשר יותר מאשר שיעור מסוים לנפש, וכמו שראיתם, בתקנות לגבי PET-CT מדובר על 1:475,000 נפש.

אסנת לוקסנבורג: אני רוצה לציין שכל שינוי שנדרש, דורש אישור של שר האוצר על מנת להביא אליכם כוועדת עבודה רווחה ובריאות את שינוי התקנות ותוספת המכשירים, ואני רוצה לציין בפתח דבריי שבוצעה עבודה בשנים האחרונות ובמיוחד בחודשים האחרונים בהנחיית השר אדלשטיין ובהנחיית המנכ"ל החדש, לבצע הערכה נוספת ולפנות למשרד האוצר לגבי תוספת של מכשירים מסוגים שונים, ביניהם PET-CT.

אסנת לוקסנבורג: הנושא נמצא בשלבי גיבוש אחרונים במשרד, לפני הפניה למשרד האוצר.

אסנת לוקסנבורג: כך שאנחנו כמשרד הבריאות כן חושבים שזה כלי מאוד חשוב לאבחון ומעקב אחרי חולי סרטן ואנחנו חושבים שהוא צריך להיות בהיקפים גדולים יותר במדינת ישראל.

אסנת לוקסנבורג: כאשר נוספו בפעם הקודמת מכשירים בתחום הזה, שזה היה בתקופתו של השר ליצמן, הייתה אפשרות להוסיף סדר גודל של שבעה מכשירים בבת אחת.

אסנת לוקסנבורג: אנחנו עשינו הערכת צרכים לאומית וניסינו לאזן בין הצרכים לבין השיעורים לנפש בכל מחוז ומחוז, ואותו דבר גם מבחינת הצרכים הרפואיים והיכולת באמת לממש את הדברים האלה, ואנחנו על פי זה הוספנו מכשירים, שאם אתם מסתכלים על הפיזור של 19 מכשירים אתם יכולים לראות שבעצם שבעת המכשירים האחרונים נוספו במקומות שונים על מנת להביא לאיזון.

אסנת לוקסנבורג: האיזון הוא לא מוחלט, ואני רוצה לפרט ולהסביר.

אסנת לוקסנבורג: לדוגמה, אזור תל אביב והמרכז, אתם יכולים לראות שבאזור המרכז יש לכאורה שני מכשירים, אבל אם תסתכלו על בית חולים בלינסון שנחשב באזור המרכז, ובית ה חולים שיבא שנחשב באזור תל אביב, והפער ביניהם הוא 7 קמ' בלבד, אתם מבינים שאנחנו מתייחסים לאזור הזה כמטרופוליטן אחד שיכול לתת מענה בגלל זמני ההגעה היחסית נמוכים בין בית חולים לבין בית חולים, ולכן הזמינות גבוהה.

אסנת לוקסנבורג: אתם יכולים להסתכל גם שלדוגמה באזור ירושלים ישנם ארבעה מכשירים, כאשר אחד מהמכשירים פועל באוגוסטה ויקטוריה.

אסנת לוקסנבורג: ארבעת המכשירים זה לכאורה שיעור גבוה יותר לנפש, אבל המכשיר שפועל באוגוסטה ויקטוריה נותן מענה גם לרשות הפלשתינאית ולחולים מאזור מזרח ירושלים.

אסנת לוקסנבורג: אני נותנת פה את זה כדוגמאות כדי להבין שא.

אסנת לוקסנבורג: אנחנו מאוד בעד לאזן בין האזורים הגיאוגרפיים השונים, אנחנו רואים את הצורך של הזמינות של השירותים וצמצום פערים באזור הפריפריה, ואנחנו חושבים שיש מקום להוסיף את המכשירים בצורה מאוזנת כזאת תוך ראייה של כלל הצרכים.

אסנת לוקסנבורג: אשמח לענות על כל שאלה או כל הבהרה שאתם רוצים.

אופיר כץ: איך זה מתיישב, חלוקת המכשירים מ-1:475,000 נפש, בצפון יש 1,469,000 תושבים עם מכשיר PET-CT אחד.

אופיר כץ: אז איך זה מתיישב עם מדיניות צמצום הפערים?

אופיר כץ: זה יותר - - -

אסנת לוקסנבורג: אני אסביר.

אסנת לוקסנבורג: אנחנו מבחינתנו ראינו מקום לשלושה מכשירים, כאשר מכשיר אחד הוסף למשפחה הקדושה, המשפחה הקדושה נמצאת ממש בסיום ההתקנה של המכשיר הזה, זאת אומרת מעדכונים שאנחנו מקבלים מהם והתעדכנו שוב גם לקראת הדיון הזה, אנחנו יודעים שהמכשיר צפוי להיות מופעל בחודשים הראשונים של 2021, וכבר לתת מענה.

אסנת לוקסנבורג: המכשיר השלישי שיועד, באמת יועד לבית חולים העמק ואז היינו מכסים שלושה מכשירים באזור הצפון שהיו נותנים מענה מבחינת פיזור האוכלוסייה.

אופיר כץ: אבל אם מחוז הצפון גם ככה הוא בחסר, למה אתם מאשרים להעביר מכשיר ממקום למקום?

אופיר כץ: איזה מן תירוץ זה שאין תשתית ונחכה למרכז שיקום?

אופיר כץ: למה לא לבוא בכיוון שאם קיבלתם רישיון, תייצרו מקום, תשתית, ושיעבוד במקום שאתם נתתם ומצאתם לנכון להעניק רישיון.

טלי פלוסקוב: במיידי, ולא לחכות עוד שנתיים.

אסנת לוקסנבורג: אני אענה ממה שאני יודעת, היות ולא הייתי בדיון הספציפי בין שני המנכ"לים.

אסנת לוקסנבורג: אנחנו מבחינתנו התחלנו לגלגל את הדברים בבית חולים העמק.

אסנת לוקסנבורג: אנחנו הוצאנו לפרופ' ברונדהיים מנכ"לית המרכז הרפואי העמק דאז אישור עקרוני לרכישה, וגם שלחנו צוות עבודה שלנו, של משרד הבריאות, שהגיע לשם לבדוק את הכל, לבדוק את נושא התשתיות ושל צוות כח האדם, וכל הדברים שנגזרים, היקפי הפעילות האונקולוגיים, והתקיימה פגישה בבית החולים העמק על הנושא הזה.

אסנת לוקסנבורג: הנכון הוא שבאמת בית חולים העמק נמצא בשלב שבו הוא רוצה להגדיל בצורה משמעותית את התשתיות שלו באונקולוגיה, אבל לזה התייחסה ד"ר ויינשטיין מבחינת הדברים.

אסנת לוקסנבורג: כך שאנחנו מבחינתנו התחלנו לגלגל את הדברים אל מול בית החולים העמק, ואז התקיים אותו דיון בין המנכ"לים שבו מנכ"ל קופ"ח כללית פרש את שיקוליו וטיעוניו אל מנכ"ל משרד הבריאות.

אסנת לוקסנבורג: אני לא הייתי נוכחת בדיון ולא מכירה את כל הפרטים לאשורם, אני רק יודעת, שכמו שאמרה ד"ר וינשטיין, בסופו של הדיון ובהתבסס על הצרכים והטיעונים שהעלה מנכ"ל כללית, מנכ"ל המשרד השתכנע והסכים להעביר את המכשיר.

אסנת לוקסנבורג: אנחנו קיבלנו לאחרונה פניה מהנהלת קופת חולים כללית למכשיר נוסף של PET-CT בהעמק, אנחנו ציינו את זה, אבל כרגע אנחנו עם הידיים כבולות, כי עד שלא ישנו את התקנות ועד שלא יקרה מצב שבו אנחנו יכולים להוסיף עוד מכשירים, ושוב, השיעור הוא 1:475,000, אנחנו לא יכולים לאשר אף מכשיר נוסף, כי בעצם מיצינו את כל מספר הרישיונות שאנחנו יכולים להעניק ולתת במכשירים שקיימים כרגע במערכת.

טלי פלוסקוב: מי יוזם את התקנות?

אופיר כץ: שניה, לפני התקנות.

אופיר כץ: מה אתם עושים, את אומרת שהמדיניות עכשיו, אני מכיר, דיברתי עם שר הבריאות, אני מכיר שאתם עושים עבודה באמת לראות את הפריסה המחודשת, איך מצמצמים את הפערים ואני גם ממתין לזה בכליון עיניים, אבל מה עושים עכשיו כדי לתקן את העיוות הזה שנוצר במחוז הצפון?

אופיר כץ: אין לכם רישיונות.

אופיר כץ: איך אנחנו מתקנים את זה?

אסנת לוקסנבורג: הדרך היחידה שיש זה או שינוי התקנות או העברת מכשיר בהסכמה ממקום למקום.

אסנת לוקסנבורג: זו הדרך היחידה.

אסנת לוקסנבורג: אנחנו לא יכולים על פי החוק לאשר מעבר למספר הזה.

אסנת לוקסנבורג: לכן גם עם הרצון הטוב וכל הצרכים, אנחנו כרגע לא יכולים לתת מענה מעבר למה שנתנו, כי מיצינו את כלל הרישיונות שמשרד הבריאות יכול לתת.

טלי פלוסקוב: אני רוצה לשאול, פיזית, בית החולים העמק עכשיו לא יכולים, תוך חצי שנה לצורך העניין, להכין מקום ולהרכיב מכשיר בבית החולים העמק ולא לחכות שנתיים למבנה חדש?

אסנת לוקסנבורג: אני חושבת שאת זה צריך לשאול את ד"ר וינשטיין שמכירה את יכולות התשתיות והפניות של זה.

אסנת לוקסנבורג: אני מבחינתי יכולה להגיד שאנחנו נתגייס לכל מאמץ, במידה וכללית והעמק יחליטו שהם רוצים לעשות שינוי במערך המכשירים ובתשתיות, אנחנו מבחינתנו לא נהיה הגורם המעכב.

סעיד אלחרומי: מה גם, גבירתי היו"ר, שהעלות של הכנת התשתית כפי ששמענו היא עלות מזערית, והסיפור של שנתיים, אל תאמינו לשנתיים - - -

טלי פלוסקוב: ברור.

טלי פלוסקוב: ברור.

אופיר כץ: הלוואי וזה יהיה עוד שנתיים.

טלי פלוסקוב: תודה רבה, ד"ר אסנת לוקסנבורג.

טלי פלוסקוב: נחזור לד"ר אורלי וינשטיין.

טלי פלוסקוב: את יכולה לענות לשאלה ששאלתי, האם בבית החולים העמק יש אפשרות היום תוך חצי שנה לבנות תשתית למכשיר הזה?

אורלי ויינשטיין: למיטב הבנתי לא, אבל אני צריכה לבדוק.

טלי פלוסקוב: לפי דעתי אתם פשוט ויתרתם מאוד מהר.

טלי פלוסקוב: בונים משהו חדש, עוד שנתיים, אז בואו ניתן את זה בינתיים למישהו אחר, עוד שנתיים נראה.

טלי פלוסקוב: יש כרגע רישיון, במקום בעיני, אסטרטגי מאוד חשוב לצפון, עפולה זה עולם גדול, ואתם ככה בקלות מוותרים על עפולה ואזור ומעבירים את זה לחיפה.

טלי פלוסקוב: אולי כדאי להמתין עוד חצי שנה ולתת את החצי שנה כדי לבנות את התשתית.

טלי פלוסקוב: אני לא מאמינה שהנהלת בית החולים לצורך העניין, תתנגד לזה.

טלי פלוסקוב: בואו נחשוב איך אנחנו עושים כדי שלא סתם נוותר ונשאיר את האזור כרגיל ללא טיפול.

אורלי ויינשטיין: אני אבדוק את זה.

אורלי ויינשטיין: אני לא יודעת להגיד לך.

טלי פלוסקוב: חברי הכנסת היוזמים, יש עוד שאלות?

אופיר כץ: לא, זה באמת עצוב לשמוע שההחלטה התקבלה על סמך אותו מרכז שאני מברך שמקימים, לחכות עד שהוא יסתיים ורק אז אולי - - - בידיעה שאין עוד רישיונות, כי הם יודעים שאין רישיונות אבל הם יבנו על זה שאולי בעתיד יקרה משהו והם יקבלו עוד רישיון, אז כן, הם ויתרו על תושבי הצפון בידיעה ועכשיו אנחנו במצב מורכב, במקום לחכות למרכז השיקום אפשר לראות איך פועלים כן להכין תשתית וכן לשים את ה- PET-CTבמקום ששם הוא היה צריך להיות.

סעיד אלחרומי: אני חושב, גבירתי היו"ר, א.

סעיד אלחרומי: אנחנו צריכים ישיבת המשך, ובישיבה הזאת אנחנו צריכים לדעת לוחות זמנים, גם לגבי שאר המקומות, למשל בנצרת, מה קורה שם.

סעיד אלחרומי: אנחנו רוצים לשמוע מה קורה, אבל לקבל תשובה לגבי בית החולים העמק.

טלי פלוסקוב: לגבי העמק אני מציעה, ואני מבקשת מקופת חולים כללית והנציגה שנמצאת איתנו היום, לבדוק את מה שאמרנו עכשיו, את האפשרות להפעיל את המכשיר ברגע שהרישיון בידיים, אפשר לעשות תוך חצי שנה ולהביא בשורה לאזור כולו.

אורלי ויינשטיין: בכל מקרה צריך לשנות את התקנות.

אורלי ויינשטיין: לזה אני אשמח.

טלי פלוסקוב: איך זה קשור לתקנות?

טלי פלוסקוב: יש לכם רישיון למכשיר הזה.

אורלי ויינשטיין: לא, אני מדברת על מעבר להסטה, ובכל מקרה מבקשים עוד מכשיר ואם ד"ר לוקסנבורג אומרת שצריך לשנות את התקנות אז צריך לשנות את התקנות.

טלי פלוסקוב: צריך לראות מאיפה זה צריך להגיע, כנראה שזה האוצר עם בריאות ביחד.

אופיר כץ: כשאת אומרת לתקן את התקנות, זה כאילו אחרי שכבר העברתם, כאילו זה סגור וחתום, אחרי ההחלטה שקיבלתם את אומרת 'בואו תעזרו לקבל עוד רישיון', ואני אגיד לך משהו, למרות כל מה שאמרתי, אני אעשה הכל כדי שיתקנו את התקנות ואני אנסה להגדיל את המכשירים לא רק בעפולה, שיהיה בכמה שיותר מקומות, זה מורכב, זה הרבה תלוי במשרד האוצר ובזה אני אעשה כל מה שצריך.

אופיר כץ: זה לא שייך, אבל מה שעשיתם, קודם כל אני חושב שאנחנו צריכים, תקנות שאנחנו צריכים זה שאם בבית חולים או קופה רוצה להעביר מכשיר רפואי, שהיא תצטרך את אישור ועדת העבודה והרווחה, לא יכול להיות שהם יעשו את זה ביניהם, ותראו מה קורה עכשיו לתושבים.

ענת כהן שמואל: חקיקה, לא חקיקת משנה, כי זה באחריות של שר.

אופיר כץ: ברור, לא במסגרת הוועדה.

אופיר כץ: ברור.

ענת כהן שמואל: לא, אמרת תקנות.

אופיר כץ: לא, להביא לפה - - - היום כשהם עושים את זה הם לא צריכים לעשות שום דבר, ראית, זה הסכמה בין שני המנכ"לים.

אופיר כץ: אז אני אומר, להביא את זה - - -

טלי פלוסקוב: אז צריך לעשות שינוי חוק, ולא תקנות.

ענת כהן שמואל: במסגרת שינוי חקיקה, לא תקנות.

אופיר כץ: בסדר.

אופיר כץ: בשביל להעביר כל מכשיר יצטרכו את אישור ועדת העבודה, וכך התושבים - - -

טלי פלוסקוב: זה רעיון לא רע בכלל בעיני, עוד פעם נוכל לשמור פה על שוויון ההזדמנויות לכל אזרח, לא חשוב באיזה אזור הוא גר.

טלי פלוסקוב: אני חושבת קודם כל שהדיון הוא מאוד מבורך ואני רוצה להודות לחברי הכנסת היוזמים אופיר כץ וסעיד אלחרומי.

טלי פלוסקוב: אני פונה לקופת חולים הכללית במקרה הזה, אורלי, אני ממש מבקשת לתת לוועדה תשובה בהקדם האפשרי לגבי אי העברת המכשיר לחיפה, להשאיר אותו בעפולה.

טלי פלוסקוב: אני מדברת לא על רישיון קיים, ולבנות תשתית בבית החולים העמק, להצבת המכשיר הזה.

אורלי ויינשטיין: אם אני יכולה להגיד עוד משהו, בנייר המצוין הזה של הכנסת של הממ"מ, כתוב כאן את שיעור המכשירים לנפש, ואנחנו ברגע שכל 14 המכשירים יהיו, נעמוד בדיוק בשיעור שמדברות עליהן התקנות.

אורלי ויינשטיין: אבל זה 2019.

אורלי ויינשטיין: מאחר והאוכלוסייה הולכת וגדלה, אנחנו כנראה מהר מאוד כבר לא נעמוד בתקנות ולכן אני לא רואה בעיה להוסיף עוד רישיון.

טלי פלוסקוב: או.

טלי פלוסקוב: קיי.

טלי פלוסקוב: מכאן אנחנו יוצאים עם שתי משימות.

טלי פלוסקוב: משימה אחת לעשות את הכל כדי שהמכשיר יישאר בעפולה, ומשימה שניה זה כבר לכלל אזרחי מדינת ישראל, להגדיל מספר רישיונות, שפה אנחנו כבר נפעל מול משרד הבריאות ומשרד האוצר.

טלי פלוסקוב: אני מבינה שח"כ אופיר כץ יהיה שגריר מצוין לנושא הזה.

טלי פלוסקוב: לכן אנחנו ממתינים לתשובה מכם, ועל פי התשובה, אני לא קובעת מראש המשך דיון - - -

אופיר כץ: אני מקווה שהתשובה תהיה מהירה, כי אני פניתי אליהם ב-3.10 במכתב, ועד היום לא קיבלתי תשובה.

טלי פלוסקוב: אני מבקשת לקבל תשובה ממשרד הבריאות תוך שבועיים.

טלי פלוסקוב: על פי התשובה - - -

סעיד אלחרומי: מקופת חולים כללית.

טלי פלוסקוב: מקופת חולים כללית.

טלי פלוסקוב: אני אדבר עם מנכ"ל הכללית, הוא היה מנכ"ל סורוקה ובזמנו כראש עירית ערד אנחנו עשינו הרבה דברים יפים יחד, אנסה גם לשכנע אותו לראות איך אפשר לעשות.

טלי פלוסקוב: בקיצור, אני לא קובעת מראש המשך דיון, אלא המשך הדיון ייקבע על פי התשובה שנקבל, על פי הצורך.

טלי פלוסקוב: אם אראה שיש אפשרות ללחוץ עוד מתוך הוועדה, אנחנו נתכנס שוב.

טלי פלוסקוב: תודה רבה לכולם.

טלי פלוסקוב: תודה שהעליתם את הסוגיה.